CELEX: 62020TN0163
Language: da
Date: 2020-04-02 00:00:00
Title: Sag T-163/20: Sag anlagt den 2. april 2020 — Isopix mod Parlamentet

8.6.2020   
            
            
               DA
            
            
               Den Europæiske Unions Tidende
            
            
               C 191/24
            
         
      Sag anlagt den 2. april 2020 — Isopix mod Parlamentet
      (Sag T-163/20)
      (2020/C 191/32)
      Processprog: fransk
      
         Parter
      
      
         Sagsøger: Isopix SA (Ixelles, Belgien) (ved advokaterne P. Van den Bulck og J. Fahner)
      
         Sagsøgt: Europa-Parlamentet
      
         Sagsøgerens påstande
      
      
                  —
               
               
                  Europa-Parlamentets afgørelse, meddelt ved skrivelse af 24. marts 2020, hvorved sagsøgeren blev underrettet om, at virksomhedens bud på udbud nr. COMM/DG/AWD/2019/854 ikke var blevet antaget, og at den af udbuddet omhandlede kontrakt var blevet tildelt en anden tilbudsgiver, annulleres i medfør af artikel 263 i traktaten om Den Europæiske Unions funktionsmåde.
               
            
                  —
               
               
                  Parlamentet tilpligtes at foretage en fornyet gennemgang af buddene. Subsidiært tilpligtes Parlamentet at betale erstatning til sagsøgeren for den skade, som er lidt som følge af en fortabt mulighed for at blive tildelt kontrakten, samt for de udgifter og omkostninger, der er foranlediget af deltagelsen i denne udbudsprocedure.
               
            
                  —
               
               
                  Parlamentet tilpligtes at fremlægge analyserapporten vedrørende buddene.
               
            
                  —
               
               
                  Europa-Parlamentet tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fire anbringender.
      
                  1.
               
               
                  Første anbringende om en tilsidesættelse af begrundelsespligten. Sagsøgeren har gjort gældende, at de af Parlamentet fremsendte skrivelser ikke udgør en begrundelse i overensstemmelse med kravene i den generelle finansforordning med henvisning til, at skrivelserne hverken indeholder de relative kvalitative fordele ved det antagne bud, oplysninger om priskriteriet eller den endelige score, der blev tildelt sagsøgerens bud.
               
            
                  2.
               
               
                  Andet anbringende om en tilsidesættelse af gennemsigtighedsprincippet og af ligebehandlingsprincippet. Sagsøgeren har gjort gældende, at virksomhedens bud, der blev udarbejdet særligt til visning på en skærm, i strid med udbudsbetingelserne blev vurderet på grundlag af en papirversion. Således blev en kritisk del af sagsmappen i strid med kravene om åbenhed og ligebehandling udelukket fra vurderingen.
               
            
                  3.
               
               
                  Tredje anbringende om en tilsidesættelse af forpligtelsen til at udvise omhu. Parlamentet har ifølge sagsøgeren tilsidesat forpligtelsen til at udvise omhu og kontrollere, hvorvidt de fotografer, hvis curricula vitæ var præsenteret i den vindende tilbudsgivers bud, havde givet deres samtykke til at arbejde i Bruxelles og Strasbourg.
               
            
                  4.
               
               
                  Fjerde anbringende om, at Parlamentet anlagde et åbenbart urigtigt skøn ved ikke at udelukke den valgte tilbudsgivers bud, selv om dette bud var uforeneligt med udvælgelseskriteriet om, at en tilbudsgiver råder over et hold med mindst 15 personer for delaftale 1 og med 12 personer for delaftale 2.